《答晦步求饮》
宋代·李复

墨客高吟动碧云，蒉桴轻笑鼓雷阍。
千寻自分遗樗散，百和何堪借枣昏。
按剑夜光惊暗掷，挥弦流水喜新论。
久闻逸兴须酣发，愿看长虹出渌尊。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。